Te veel mense skryf alles wat verkeerd loop aan die satan toe, maar besef nie dat hulle eie vleeslike keuses dikwels die oorsaak van hulle pyn is nie. So sit baie paartjies saam in die kerk, bid saam en is aktief by ’n selgroep betrokke, maar is glad nie emosioneel of fisiek op mekaar se behoeftes ingestel nie. Hulle is op ’n plek van geestelike groei, maar is honger en dors in hulle emosionele of fisieke verhouding met hul maat. As jy emosioneel of seksueel honger genoeg is, sal jy soveel makliker voor ’n versoeking swig wat daardie leemte vul.
Duisende mense sukkel met wellus wat sy ontstaan in die kinderjare het – die tipiese voorbeeld van ’n kind wat jonk aan pornografie blootgestel is, of op ’n vroeë ouderdom seksuele speletjies begin speel het. In die volwasse lewe kan diesulkes gevolglik seksueel struikel, ondanks die feit dat hulle gered is.
As jy lank genoeg in die woestyn honger of dors in jou man- of vrouwees is, sal jy bereid wees om enig-iets vir oorlewing te eet of te drink. ’n Vrou kan byvoorbeeld swig omdat die ‘ander’ man regtig luister en haar eie man nooit vir haar tyd maak nie. ’n Man kan dalk voel dat sy vrou hom altyd kritiseer, terwyl die vrou by die werk hom soos ’n held laat voel.
Dit is belangrik vir ons huwelike dat ons voortdurend leergierig oor die Woord en geestelike groei is. God wíl en kán ons genees as ons Hom net toelaat. En moenie dink dat jy geestelike aanslae met kopkennis en eie vaardighede kan oorwin nie: “…ons voer nie die stryd met menslike wapens nie…” 2 Kor 10:3-4. Wanneer mense bevry word van hierdie bindinge, besef hulle hoe hierdie strik vernietiging in hulle lewe gesaai het. 2 Tim 2:26 leer: “Dan sal hulle weer tot nugtere insig kom en vry raak uit die vangstrik van die duiwel, waarmee hy hulle gevange gehou het om sy wil te gehoorsaam.”
Wanneer jy op die Heilige Gees ingestel is, sal Hy jou vermaan en waarsku. As jy in ’n verhouding met God is, sal jy mos begeer om te gehoorsaam en die riglyne van die Woord te volg.